**Φύλλο οδηγιών χρήσης: Πληροφορίες για τον χρήστη**

FLUCLOXACILLIN/COOPER 250 mg / 500mg/ 1000mg

Κόνις για ενέσιμο διάλυμα/διάλυμα προς έγχυση  
(Flucloxacillin)

**Διαβάστε προσεκτικά ολόκληρο το φύλλο οδηγιών χρήσης προτού αρχίσετε να χρησιμοποιείτε αυτό το φάρμακο, διότι περιλαμβάνει σημαντικές πληροφορίες για σας.**

- Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.

- Εάν έχετε περαιτέρω απορίες, ρωτήστε τον γιατρό, τον φαρμακοποιό ή τον νοσοκόμο

σας.

- Η συνταγή γι’ αυτό το φάρμακο χορηγήθηκε αποκλειστικά για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα σημεία της ασθένειας τους είναι ίδια με τα δικά σας.

- Εάν παρατηρήσετε κάποια ανεπιθύμητη ενέργεια, ενημερώστε το γιατρό, τον φαρμακοποιό ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Βλέπε παράγραφο 4.

**Τι περιέχει το παρόν φύλλο οδηγιών:**

1 Τι είναι το FLUCLOXACILLIN/COOPER και ποια είναι η χρήση του

2 Τι πρέπει να γνωρίζετε πριν χρησιμοποιήσετε το FLUCLOXACILLIN/COOPER

3 Πώς να χρησιμοποιήσετε το FLUCLOXACILLIN/COOPER

4 Πιθανές ανεπιθύμητες ενέργειες

5 Πώς να φυλάσσετε το FLUCLOXACILLIN/COOPER

6. Περιεχόμενο της συσκευασίας και λοιπές πληροφορίες

**1. Τι είναι το FLUCLOXACILLIN/COOPER και ποια είναι η χρήση του**

Το Flucloxacillin/Cooper είναι ένα αντιβιοτικό για τη θεραπεία λοιμώξεων. Ανήκει σε μία κατηγορία αντιβιοτικών που ονομάζονται «πενικιλλίνες». Το Flucloxacillin/Cooper δρα θανατώνοντας τα βακτήρια που προκαλούν λοίμωξη.

Το Flucloxacillin/Cooper χρησιμοποιείται για τη θεραπεία ενός μεγάλου εύρους λοιμώξεων οι οποίες προκαλούνται από βακτήρια που μπορεί να περιλαμβάνουν:

* βακτήρια που προσβάλλουν το θώρακα (πνευμονία, εμπύημα και πνευμονικό απόστημα),
* τις αμυγδαλές (αμυγδαλίτιδα, περιαμυγδαλικό απόστημα),
* το φάρυγγα (φαρυγγίτιδα),
* τους παραρρίνιους κόλπους (παραρρινοκολπίτιδα),
* τα αυτιά (μέση ωτίτιδα και εξωτερική ωτίτιδα),
* το δέρμα και τους μαλακούς ιστούς (δοθιήνες, αποστήματα, ψευδάνθρακας, μολυσματικό κηρίο, κυτταρίτιδα, θυλακίτιδα, έλκη, έκζεμα και ακμή),
* τα τραύματα, τα εγκαύματα, την καρδιά (ενδοκαρδίτιδα),
* τα οστά και τις αρθρώσεις (οστεομυελίτιδα),
* τις μεμβράνες του εγκεφάλου (μηνιγγίτιδα),
* το έντερο (εντερίτιδα),
* το αίμα (σηψαιμία) και τους νεφρούς, την ουροδόχο κύστη ή την ουρήθρα (το σωλήνα που μεταφέρει τα ούρα από την ουροδόχο κύστη).

Το Flucloxacillin/Cooper μπορεί επίσης να χρησιμοποιηθεί στην πρόληψη λοιμώξεων σε δερματικά μοσχεύματα ή κατά τη διάρκεια μειζόνων χειρουργικών επεμβάσεων, ιδιαίτερα στην καρδιοχειρουργική ή στην ορθοπεδική χειρουργική.

**2. Τι πρέπει να γνωρίζετε πριν χρησιμοποιήσετε το FLUCLOXACILLIN/COOPER**

**Μην πάρετε το FLUCLOXACILLIN/COOPER εάν:**

• έχετε αλλεργία (υπερευαισθησία) στη δραστική ουσία ή σε κάποιο άλλο αντιβιοτικό της ομάδας των πενικιλλινών (βλέπε συμπτώματα στην παράγραφο 4)

• είχατε εμφανίσει **ηπατικά** προβλήματα μετά τη λήψη αυτού του φαρμάκου (φλουκλοξακιλλίνη)

• είχατε εμφανίσει ποτέ **αλλεργική αντίδραση σε οποιοδήποτε άλλο από τα συστατικά** αυτού του φαρμάκου – βλ. κατάλογο συστατικών στην παράγραφο 6.

**Προειδοποιήσεις και προφυλάξεις**

* Απευθυνθείτε στο γιατρό ή στο φαρμακοποιό σας πριν πάρετε αυτό το φάρμακο εάν πάσχετε από **νεφρικά** προβλήματα, επειδή μπορεί να χρειάζεστε χαμηλότερη δόση από την κανονική
* πάσχετε από **ηπατικά** προβλήματα
* είστε **50 ετών** και άνω
* πάσχετε από άλλες **σοβαρές ασθένειες** (εκτός της λοίμωξης για την οποία λαμβάνετε αυτό το φάρμακο)
* πάσχετε από ανθρώπινο ιό της ανοσοανεπάρκειας (HIV)

**Άλλα φάρμακα και FLUCLOXACILLIN/COOPER**

Ενημερώστε το γιατρό ή το φαρμακοποιό σας εάν παίρνετε ή έχετε πρόσφατα πάρει οποιαδήποτε άλλα φάρμακα, συμπεριλαμβανομένων φαρμάκων που λάβατε χωρίς ιατρική συνταγή, ιδιαίτερα:

• Προβενεσίδη (χρησιμοποιούνται για τη θεραπεία της ουρικής αρθρίτιδας).

• Αντισυλληπτικά χάπια, επειδή τα αντιβιοτικά μειώνουν την αποτελεσματικότητά τους (θα χρειαστεί να λάβετε επιπλέον μέτρα αντισύλληψης όπως χρήση προφυλακτικού για όσο διάστημα λαμβάνετε φλουκλοξακιλλίνη και για 7 ολόκληρες ημέρες μετά την ολοκλήρωση της θεραπείας με αυτήν).

•Άλλα αντιβιοτικά (που χρησιμοποιούνται για τη θεραπεία λοιμώξεων)

Ορισμένα φάρμακα μπορεί να επηρεάσουν τον τρόπο που δρουν άλλα φάρμακα. Πάντα να ενημερώνετε το γιατρό σας σχετικά με όλα τα φάρμακα που παίρνετε. Αυτό αφορά φάρμακα που έχετε αγοράσει για τον εαυτό σας, καθώς και φάρμακα που χορηγούνται με ιατρική συνταγή.

**Κύηση, θηλασμός και γονιμότητα**

Εάν είστε έγκυος, σχεδιάζετε να αποκτήσετε παιδί, ή θηλάζετε, ζητήστε τη συμβουλή του γιατρού ή του φαρμακοποιού σας πριν να πάρετε αυτό το φάρμακο.

**Εξετάσεις**

Θα πρέπει να πραγματοποιείται τακτική παρακολούθηση της ηπατικής και της νεφρικής λειτουργίας κατά τη λήψη της φλουκλοξακιλλίνης για μεγάλο χρονικό διάστημα. Ενημερώστε το γιατρό σας πως παίρνετε φλουκλοξακιλλίνη εάν πρόκειται να υποβληθείτε σε εξετάσεις ούρων ή αιματολογικές εξετάσεις, επειδή μπορεί να επηρεάσει τα αποτελέσματα.

**3. Πώς να χρησιμοποιήσετε το FLUCLOXACILLIN/COOPER**

Το φάρμακό σας θα σας χορηγείται συνήθως με ένεση μέσα στο μυ (ενδομυικά) ή με ένεση μέσα σε φλέβα (ενδοφλέβια). Μπορεί επίσης να σας χορηγηθεί με ένεση μέσα σε άρθρωση (ενδοαρθρικά) ή με ένεση μέσα στο περίβλημα του πνεύμονα (ενδοπλευρικά), ή μέσω εισπνοής του φαρμάκου από μία μάσκα (εκνεφωτής). Το Flucloxacillin/Cooper δεν πρέπει να χορηγείται μέσα στο μάτι.

Ο γιατρός σας θα αποφασίσει για τη δόση που θα χρειαστεί να λαμβάνετε καθημερινά καθώς και για το πόσο συχνά θα πρέπει να λαμβάνετε τις ενέσεις.

Η συνήθης δόση για τη θεραπεία της λοίμωξης είναι:

Ενήλικες και παιδιά άνω των 12 ετών:

Συνολική ημερήσια δόση 1 g – 6 g χορηγούμενη σε 3-6 διηρημένες δόσεις, μέσω ενδοφλέβιας ή ενδομυϊκής ένεσης.

Η εφάπαξ bolus ενδομυϊκή ένεση δε θα πρέπει να υπερβαίνει τα 2 g.

Η μέγιστη δόση των 12 g ημερησίως δε θα πρέπει να υπερβαίνεται.

Σε περιπτώσεις σοβαρών λοιμώξεων: Έως 8 g ημερησίως χορηγούμενα σε τρεις έως τέσσερις εγχύσεις (διάρκειας 20 έως 30 λεπτών).

*Πρόωρα βρέφη, νεογνά, θηλάζοντα βρέφη και βρέφη*

Υπάρχουν άλλες φαρμακοτεχνικές μορφές/περιεκτικότητες, οι οποίες μπορεί να είναι καταλληλότερες για χορήγηση στο συγκεκριμένο πληθυσμό.

Για λοιμώξεις των οστών και των αρθρώσεων (οστεομυελίτιδα), ή της καρδιάς (ενδοκαρδίτιδα) – μπορούν να χορηγηθούν έως 8 g ημερησίως, σε διηρημένες δόσεις ανά έξι έως οκτώ ώρες.

Το Flucloxacillin/Cooper μπορεί να χορηγηθεί μέσω άλλων οδών, μαζί με συστηματική θεραπεία (στα παιδιά θα πρέπει να χορηγούνται αναλογικά μικρότερες δόσεις)

ενδοπλευρικά – 250 mg μία φορά την ημέρα

με εκνεφωτή – 125 mg έως 250 mg τέσσερις φορές την ημέρα

ενδοαρθρικά – 250 mg έως 500 mg μία φορά την ημέρα

*Παιδιά ηλικίας κάτω των 12 ετών*

25 έως 50 mg/kg/24 ώρες χορηγούμενα σε τρεις έως τέσσερις διηρημένες δόσεις με ενδομυϊκή ή ενδοφλέβια ένεση.

Σε περιπτώσεις σοβαρών λοιμώξεων: Έως 100 mg/kg/24 ώρες σε τρεις έως τέσσερις διηρημένες δόσεις. Η εφάπαξ bolus ένεση ή έγχυση δεν θα πρέπει να υπερβαίνει τα 33 mg/kg.

Τα παιδιά ηλικίας 10 έως 14 ετών συνήθως λαμβάνουν ημερήσια δόση 1,5 g έως 2 g και τα παιδιά ηλικίας 6 έως 10 ετών 0,75 g έως 1,5 g, διηρημένα σε τρεις έως τέσσερεις ίσες δόσεις.

**Σοβαρή νεφρική νόσος** – ο γιατρός σας μπορεί να μειώσει τη δόση σας, ενώ η μέγιστη δόση για τους ενήλικες είναι 1g ανά 8 έως 12 ώρες.

Οι παραπάνω δόσεις μπορούν να αυξηθούν στη περίπτωση σοβαρότερων λοιμώξεων.

Για την πρόληψη λοιμώξεων μετά από χειρουργείο η συνήθης δόση είναι 1 έως 2 g πριν από το χειρουργείο όταν σας χορηγείται η αναισθησία. Η δόση αυτή ακολουθείται στη συνέχεια από 500 mg τέσσερις φορές την ημέρα για διάστημα έως τρεις ημέρες μετά το χειρουργείο σας.

Εάν νομίζετε ότι παραλείφθηκε μία ένεση, ή σας έγιναν περισσότερες ενέσεις, μιλήστε με το γιατρό ή τη νοσοκόμα σας.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και το Flucloxacillin μπορεί να προκαλέσει ανεπιθύμητες ενέργειες, αν και δεν εμφανίζονται σε όλους τους ανθρώπους.

**ΣΤΑΜΑΤΉΣΤΕ** να παίρνετε το Flucloxacillin/Cooper και επικοινωνήστε με το γιατρό σας αμέσως εάν παρουσιάσετε κάποιες από τις παρακάτω ανεπιθύμητες ενέργειες:

• σοβαρή διάρροια με αιμορραγία

• εάν παρατηρήσετε τα ούρα σας πιο σκούρα ή τα κόπρανά σας πιο ανοιχτόχρωμα

• εάν παρατηρήσετε το δέρμα ή το λευκό των ματιών σας να κιτρινίζει

• εάν παρατηρήσετε οποιαδήποτε ανεξήγητη αιμορραγία, μώλωπα ή αποχρωματισμό του δέρματος

• σπασμοί (σε υψηλές δόσεις)

• κόπωση, δυσκολία στην αναπνοή, αίσθημα ελαφράς κεφαλής, γρήγορος αδύναμος σφυγμός, αίσθημα παλμών ή πονοκέφαλοι· αυτά μπορεί να είναι σημεία καταστροφής των ερυθροκυττάρων (προκαλώντας αναιμία).

**Συχνές** ανεπιθύμητες ενέργειες: μπορεί να εμφανιστούν σε περισσότερα από 1 στα 10 άτομα

• ήπιες γαστρεντερικές διαταραχές π.χ. στομαχική δυσφορία ή διάρροια.

**Όχι συχνές** ανεπιθύμητες ενέργειες: μπορεί να εμφανιστούν σε 1 στα 100 άτομα

• αλλεργικές δερματικές αντιδράσεις π.χ. κνίδωση ή κνιδωτικό εξάνθημα. Εάν αρχίσετε να εμφανίζετε κνησμό ή εξάνθημα, ενημερώστε αμέσως το γιατρό ή τη νοσοκόμα σας, και η αγωγή σας θα πρέπει να διακοπεί.

**Πολύ σπάνιες** ανεπιθύμητες ενέργειες : μπορεί να εμφανιστούν σε 1 στα 10.000 άτομα :

• υπερευαισθησία ή σοβαρή αλλεργική αντίδραση συμπεριλαμβανομένου οιδήματος του προσώπου ή προβλημάτων στην αναπνοή. Μη αναμενόμενη δερματική αντίδραση, π.χ. εξάνθημα και/ή βλάβες στο στόμα ή στα μάτια. Ενημερώστε αμέσως το γιατρό ή τη νοσοκόμα σας εάν παρατηρήσετε οποιαδήποτε από αυτά τα συμπτώματα και ΣΤΑΜΑΤΗΣΤΕ τη λήψη του Flucloxacillin/Cooper.

• μείωση (αναστρέψιμη) του αριθμού των κυττάρων του αίματος

• φλεγμονή των νεφρών, του εντέρου ή/και του ήπατος. Τα ηπατικά προβλήματα μπορεί να είναι σοβαρά και έχουν αναφερθεί πολύ σπάνια θάνατοι (κυρίως σε άτομα με προϋπάρχοντα ηπατικά προβλήματα ή άνω των 50 ετών).

• πόνος στις αρθρώσεις ή στους μυς. Αυτός μπορεί να εμφανιστεί έπειτα από 2 ή περισσότερες ημέρες από την έναρξη της θεραπείας με το Flucloxacillin/Cooper

• πυρετός. Αυτός μπορεί να εμφανιστεί έπειτα από 2 ή περισσότερες ημέρες από την έναρξη της θεραπείας με το Flucloxacillin/Cooper.

• Αίσθημα καύσου στο σημείο της ένεσης

**Άλλες ανεπιθύμητες ενέργειες (συχνότητα «μη γνωστή»)**

Σοβαρές δερματικές αντιδράσεις

Ερυθρό, φολιδωτό εξάνθημα με εξογκώματα κάτω από το δέρμα και φουσκάλες (εξανθηματική φλυκταίνωση).

Επικοινωνήστε αμέσως με έναν γιατρό εάν εμφανίσετε οποιοδήποτε από αυτά τα συμπτώματα.

Κάποιες από αυτές τις αντιδράσεις μπορεί να παραμείνουν για αρκετές εβδομάδες μετά το τέλος της θεραπείας.

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό, τον φαρμακοποιό ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας (βλέπε λεπτομέρειες παρακάτω). Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**Ελλάδα**

Εθνικός Οργανισμός Φαρμάκων

Μεσογείων 284

GR-15562 Χολαργός, Αθήνα

Τηλ: + 30 21 32040380/337

Φαξ: + 30 21 06549585

Ιστότοπος: <http://www.eof.gr>

**5. Πώς να φυλάσσετε το FLUCLOXACILLIN/COOPER**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Να μη χρησιμοποιείται αυτό το φάρμακο μετά την ημερομηνία λήξης που αναφέρεται στη φιάλη μετά το ΛΗΞΗ. Η ημερομηνία λήξης είναι η τελευταία ημέρα του μήνα που αναφέρεται.

Αυτό το φαρμακευτικό προϊόν δεν απαιτεί ιδιαίτερες συνθήκες φύλαξης. Το προϊόν πρέπει να χρησιμοποιείται αμέσως μόλις ανοιχθεί.

Τα ανασυσταθέντα διαλύματα FLUCLOXACILLIN/COOPER πρέπει να φυλάσσονται σε ψυγείο (2-8° C) και να χρησιμοποιείται εντός 24 ωρών.

Μην πετάτε τα φάρμακα στο νερό της αποχέτευσης ή στα οικιακά απορρίμματα. Ρωτείστε το φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενο της συσκευασίας και λοιπές πληροφορίες**

**Τι περιέχει το FLUCLOXACILLIN/COOPER**

Η δραστική ουσία είναι η flucloxacillin sodium που είναι ισοδύναμη με 250 mg of flucloxacillin.

Η δραστική ουσία είναι flucloxacillin sodium που είναι ισοδύναμη με 500 mg of flucloxacillin.

Η δραστική ουσία είναι flucloxacillin sodium που είναι ισοδύναμη με 1000 mg of flucloxacillin.

**Εμφάνιση του FLUCLOXACILLIN/COOPER και περιεχόμενο της συσκευασίας**

Flucloxacillin/Cooper 250 mg: γυάλινο φιαλίδιο των 10mL με ελαστικό πώμα και πώμα ασφαλείας αλουμινίου.

Flucloxacillin/Cooper 500 mg: γυάλινο φιαλίδιο των 10mL με ελαστικό πώμα και πώμα ασφαλείας αλουμινίου.

Flucloxacillin/Cooper 1000 mg: γυάλινο φιαλίδιο των 20mL με ελαστικό πώμα και πώμα ασφαλείας αλουμινίου.

Κάθε συσκευασία περιέχει 1 ή 10 φιαλίδια.

Μπορεί να μην κυκλοφορήσουν όλες οι συσκευασίες.

**Κάτοχος Αδείας Κυκλοφορίας και Παραγωγός**

ΚΟΠΕΡ Α.Ε.

Αριστοβούλου 64, 11853, Αθήνα

Τηλ: 2103462108

Fax: 2103461611

e-mail: info@koper.gr

**Το παρόν φύλλο οδηγιών χρήσης αναθεωρήθηκε για τελευταία φορά στις 1 Οκτωβρίου 2017.**

**Πληροφορίες που απευθύνονται σε επαγγελματίες υγείας:**

**Προετοιμασία και χορήγηση**

Οδοί χορήγησης: ενδομυική, ενδοφλέβια, ενδοπλευρική, ενδοαρθρική και μέσω εισπνοής.

*Ενδομυική:* Προσθέστε 1,5 ml ύδωρ για ενέσιμα στο περιεχόμενο ενός φιαλιδίου 250 mg ή 2 ml ύδωρ για ενέσιμα στο περιεχόμενο φιαλιδίου 500 mg.

*Ενδοφλέβια:* Διαλύστε 250-500 mg σε 5-10 ml ύδωρ για ενέσιμα ή 1 g σε 15-20 ml ύδατος για ενέσιμα . Χορηγείστε με βραδεία ενδοφλέβια ένεση (διάρκειας τριών έως τεσσάρων λεπτών). Το Flucloxacillin/Cooper μπορεί επίσης να προστεθεί σε υγρά έγχυσης, ή να ενεθεί, κατάλληλα αραιωμένο, στάγδην, εντός τριών έως τεσσάρων λεπτών.

*Ενδοπλευρικά:* Διαλύστε 250 mg σε 5-10 ml ύδωρ για ενέσιμα .

*Ενδοαρθρικά:* Διαλύστε 250-500 mg σε έως 5 ml ύδωρ για ενέσιμα ή σε διάλυμα υδροχλωρικής λιδοκαΐνης 0,5%.

*Διάλυμα εκνεφωτή:* Διαλύστε 125-250 mg σε 3 ml στείρου ύδατος.

*Όγκοι εκτόπισης:* 250 mg – 0,2 ml

500 mg – 0,4 ml

1 g – 0,7 ml

**Σταθερότητα και συμβατότητα**

Τα ανασυσταμένα διαλύματα για ενδομυική ή άμεση ενδοφλέβια ένεση θα πρέπει κανονικά να χορηγούνται εντός 30 λεπτών από την παρασκευή τους. Ωστόσο, τα υδατικά διαλύματα του ενέσιμου Flucloxacillin/Cooper διατηρούν τη δραστικότητά τους μέχρι και 24 ώρες όταν φυλάσσονται στο ψυγείο (2°-8°C).

Η ανασύσταση της ένεσης και η προετοιμασία των διαλυμάτων έγχυσης θα πρέπει να πραγματοποιείται κάτω από κατάλληλες συνθήκες ασηψίας, στην περίπτωση που απαιτούνται οι παραπάνω παρατεταμένες περίοδοι φύλαξης. Τα διαλύματα που έχουν ψυχθεί θα πρέπει να επανέλθουν σε θερμοκρασία δωματίου πριν από τη χρήση τους.

**Τα φιαλίδια Flucloxacillin/Cooper δεν είναι κατάλληλα για πολλαπλές δόσεις.**

Κάθε υπόλειμμα διαλύματος Flucloxacillin/Cooper θα πρέπει να απορρίπτεται.

**Σταθερότητα σε ενδοφλέβιες εγχύσεις**

Όταν η ανασύσταση του Flucloxacillin/Cooper γίνεται στα ακόλουθα υγρά έγχυσης, αυτό έχει ικανοποιητική σταθερότητα για διάστημα έως 24 ώρες όταν φυλάσσεται στο ψυγείο (2-8°C).

**Ενδοφλέβια έγχυση**

Ύδωρ για ενέσιμα

Ενδοφλέβια έγχυση χλωριούχου νατρίου (0,9% w/v)

Ενδοφλέβια έγχυση γλυκόζης (5% w/v)

Ενδοφλέβια έγχυση χλωριούχου νατρίου (0,18% w/v) και γλυκόζης (4% w/v)

Ενδοφλέβια έγχυση Dextran 40 (10%) σε ενδοφλέβια έγχυση χλωριούχου νατρίου (0,9%)

Ενδοφλέβια έγχυση Dextran 40 (10%) σε ενδοφλέβια έγχυση γλυκόζης (5%)

Ενδοφλέβια έγχυση γαλακτικού νατρίου (1/6 Μ)

Ενδοφλέβια έγχυση σύνθετου γαλακτικού νατρίου (Compound sodium lactate)

(Διάλυμα Ringer-Lactate· διάλυμα Hartmann’s)

Το Flucloxacillin/Cooper δεν πρέπει να αναμιγνύεται με προϊόντα αίματος ή άλλα πρωτεϊνούχα υγρά (π.χ. πρωτεϊνικά υδρoλύματα) ή με ενδοφλέβια λιπιδικά γαλακτώματα.

Όταν το Flucloxacillin/Cooper συνταγογραφείται μαζί με αμινογλυκοσίδη, τα δύο αντιβιοτικά δεν θα πρέπει να αναμιγνύονται εντός της σύριγγας, του περιέκτη ενδοφλέβιου υγρού ή της συσκευής χορήγησης, καθώς ενδέχεται να σημειωθεί καθίζηση.